Document ID: 32006D0533

KOMISJONI OTSUS,
28. juuli 2006,
milles käsitletakse teatavaid ajutisi kaitsemeetmeid seoses kõrge patogeensusega linnugripiga Horvaatias
(teatavaks tehtud numbri K(2006) 3352 all)
(EMPs kohaldatav tekst)
(2006/533/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 15. juuli 1991. aasta direktiivi 91/496/EMÜ, millega nähakse ette ühendusse kolmandatest riikidest saabuvate loomade veterinaarkontrolli korraldamise põhimõtted ning muudetakse direktiive 89/662/EMÜ, 90/425/EMÜ ja 90/675/EMÜ, (1) eriti selle artikli 18 lõikeid 1, 3 ja 7,
võttes arvesse nõukogu 18. detsembri 1997. aasta direktiivi 97/78/EÜ, milles sätestatakse kolmandatest riikidest ühendusse toodavate toodete veterinaarkontrolli põhimõtted, (2) eriti selle artikli 22 lõikeid 1, 5 ja 6,
ning arvestades järgmist:
(1)
Lindude gripp on kodulindude ja muude lindude nakkav viirushaigus, mis põhjustab suremust ja häireid, võib kiiresti omandada episootilised mõõtmed, kujutada tõsist ohtu loomade ja inimeste tervisele ning vähendada järsult kodulinnukasvatuse tasuvust. On oht, et haigustekitajad võivad levida elusate kodu- ja muude lindude ning linnulihatoodete rahvusvahelise kaubanduse teel.
(2)
Pärast kõrge patogeensusega viirusetüve H5N1 põhjustatud lindude gripi epideemia puhkemist Kagu-Aasias 2003. aasta detsembris võttis komisjon vastu mitmed kaitsemeetmed lindude gripi suhtes. Need meetmed sisaldasid eelkõige komisjoni 27. oktoobri 2005. aasta otsust 2005/758/EÜ, milles käsitletakse teatavaid kaitsemeetmeid seoses kõrge patogeensusega linnugripi kahtlusega Horvaatias ning millega tunnistatakse kehtetuks otsus 2005/749/EÜ. (3) Selle otsusega on ette nähtud, et liikmesriigid peavad peatama elusate kodulindude, silerinnaliste lindude, tehistingimustes peetud või looduslike jahilindude ning teatavate muude eluslindude (sealhulgas lemmiklindude ja nende liikide haudemunade), samuti teatavate lindudelt pärit toodete importimise Horvaatia teatavatest osadest. Otsust 2005/758/EÜ tuleb kohaldada 31. juulini 2006.
(3)
Horvaatia on komisjonile teatanud, et riigi pädevad asutused kohaldavad nüüd kaitsemeetmeid, mis on samaväärsed ühenduse liikmesriikide pädevate asutuste kohaldatavate meetmetega, nagu on sätestatud komisjoni 17. veebruari 2006. aasta otsuses 2006/115/EÜ, milles käsitletakse teatavaid kaitsemeetmeid seoses kõrge patogeensusega linnugripiga metslindudel ühenduses ning millega tunnistatakse kehtetuks otsused 2006/86/EÜ, 2006/90/EÜ, 2006/91/EÜ, 2006/94/EÜ, 2006/104/EÜ ja 2006/105/EÜ. (4)
(4)
Lisaks on Horvaatia komisjonile teatanud, et teatab edaspidi viivitamata komisjonile mis tahes muutustest Horvaatia loomade tervislikus seisundis, sealhulgas eelkõige kõigist lindude gripi puhangutest, mis võivad metslindudel edaspidi ilmneda. Komisjon teavitab viivitamata liikmesriike ja edastab neile kogu Horvaatia ametiasutustelt saadud teabe.
(5)
Võttes arvesse neid Horvaatia pädevate asutuste kohaldatud kaitsemeetmeid ning Horvaatia kohustust komisjonile viivitamata teatada mis tahes edasistest muutustest loomade tervislikus seisundis seoses lindude gripiga, tuleks muuta ühenduse õigusaktide põhjal kohaldatavaid kaitsemeetmeid seoses lindude gripi puhangutega selles riigis, et lubada importi Horvaatia nendelt aladelt, kus Horvaatia pädevad asutused pärast seda, kui leidis kinnitust kõrge patogeensusega viirusetüve H5N1 põhjustatud lindude gripi esinemine metslindudel, ei ole kehtestanud samaväärseid kaitsemeetmeid otsuses 2006/115/EÜ sätestatud meetmetega.
(6)
Komisjoni 3. juuni 2005. aasta otsuses 2005/432/EÜ, milles sätestatakse loomade ja inimeste terviseohutuse nõuded ning näidissertifikaadid inimtoiduks ettenähtud lihatoodete impordiks kolmandatest riikidest ning tunnistatakse kehtetuks otsused 97/41/EÜ, 97/221/EÜ ja 97/222/EÜ, (5) on sätestatud loetelu kolmandatest riikidest, millest liikmesriigid võivad lubada importida teatavaid lihatooteid, ning kehtestatud töötlemisviisid, mida käsitatakse tõhusana vastavate haigustekitajate inaktiveerimisel. Et vältida haiguse levikut selliste toodete kaudu, tuleb kohaldada asjakohast töötlust, mis sõltub tervishoiuolukorrast päritoluriigis ja toote valmistamisel kasutatud liikide tervislikust seisundist. Seepärast näib asjakohane jätkuvalt lubada importida Horvaatiast pärit looduslike jahilindude lihast valmistatud lihatooteid, mida on töötlemisel kuumutatud sisetemperatuurini vähemalt 70 °C.
(7)
Epidemioloogilise olukorra tõttu Horvaatias ja tema naabermaades ning lindude gripist ikka veel tuleneva ohu tõttu tuleks käesolevas otsuses sätestatud kaitsemeetmeid kohaldada kuni 31. detsembrini 2006.
(8)
Ühenduse õigusaktide selguse ja järjepidevuse huvides tuleks otsus 2005/758/EÜ kehtetuks tunnistada ja asendada käesoleva otsusega.
(9)
Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Liikmesriigid peatavad käesoleva otsuse lisas osutatud Horvaatia territooriumi aladelt järgmise impordi:
a)
elusad kodulinnud, silerinnalised linnud, tehistingimustes peetavad ja looduslikud jahilinnud ning muud eluslinnud kui kodulinnud, nagu on määratletud komisjoni otsuse 2000/666/EÜ (6) artikli 1 kolmandas taandes, sealhulgas omanikega kaasas olevad linnud (lemmiklinnud), ning kõnealuste liikide haudemunad;
b)
looduslike jahilindude värske liha;
c)
lihavalmistised ja -tooted, mis koosnevad looduslike jahilindude lihast või sisaldavad seda;
d)
toores lemmikloomatoit ja töötlemata söödatooraine, mis sisaldab looduslike jahilindude mis tahes osi, ning
e)
mis tahes lindude töötlemata jahitrofeed.
Artikkel 2
Erandina artikli 1 punktist c lubavad liikmesriigid jätkuvalt importida lihatooteid ja lihavalmistisi, mis koosnevad looduslike jahilindude lihast või sisaldavad seda, kui kõnealuse liha töötlemisel on kasutatud vähemalt üht otsuse 2005/432/EÜ II lisa 4. osa punktides B, C või D osutatud töötlemisviisi.
Artikkel 3
Liikmesriigid võtavad viivitamata käesoleva otsuse järgimiseks vajalikud meetmed ning avaldavad need. Liikmesriigid teatavad neist viivitamata komisjonile.
Artikkel 4
Otsus 2005/758/EÜ tunnistatakse kehtetuks.
Artikkel 5
Käesolevat otsust kohaldatakse kuni 31. detsembrini 2006.
Artikkel 6
Käesolev otsus on adresseeritud liikmesriikidele.
Brüssel, 28. juuli 2006

Labels: 17
0
3
6
18